b"\n_START_ARTICLE_\nToate p\xc3\xa2nzele sus!\n_START_SECTION_\nRezumat\n_START_PARAGRAPH_\nRomanul prezint\xc4\x83 aventurile echipajului goeletei Speran\xc8\x9ba \xc3\xaen drumul s\xc4\x83u spre \xc8\x9aara de Foc. Personajul principal este Anton Lupan, c\xc4\x83pitanul navei, pentru care \xc3\xaendeplinirea acestei misiuni reprezint\xc4\x83 un vis dintotdeauna \xc8\x99i o obliga\xc8\x9bie moral\xc4\x83 extrem de puternic\xc4\x83 fa\xc8\x9b\xc4\x83 de un vechi prieten, Pierre Vaillant, cu care studiase ingineria \xc3\xaen Fran\xc8\x9ba \xc8\x99i cu care pl\xc4\x83nuise totul._NEWLINE_Mobilizat puternic de amintitirile \xc8\x99i \xc8\x9belul comun al lui Pierre \xc8\x99i al s\xc4\x83u, de a merge pe urmele bunicului lui Pierre (care fusese timonier al vasului expedi\xc8\x9biei ai lui Charles Darwin, pe nava HMS Beagle), Lupan caut\xc4\x83 oameni pentru ansamblarea unui echipaj de oameni cunoscu\xc8\x9bi \xc8\x99i necunoscu\xc8\x9bi. \xc3\x8empreun\xc4\x83 cu echipajul pe care \xc3\xael formeaz\xc4\x83, Anton Lupan readuce goeleta la via\xc8\x9b\xc4\x83 \xc8\x99i o redenume\xc8\x99te Speran\xc8\x9ba, continu\xc3\xa2nd visul comun al lui Pierre Vaillant \xc8\x99i al s\xc4\x83u de a explora sudul Argentinei, zona numit\xc4\x83 \xc8\x9aara de Foc, trec\xc3\xa2nd apoi \xc3\xaen Oceanul Pacific prin str\xc3\xa2mtoarea lui Magellan, ajung\xc3\xa2nd eventual \xc3\xaen Insulele Galapagos._NEWLINE_Cei doi prieteni munciser\xc4\x83 \xc3\xaempreun\xc4\x83 la construirea drumului de fier la Stambul (Istanbulul de ast\xc4\x83zi) p\xc3\xa2n\xc4\x83 c\xc3\xa2nd au avut suficien\xc8\x9bi bani ca s\xc4\x83 cumpere o goelet\xc4\x83 cu dou\xc4\x83 catarge cu care aveau de g\xc3\xa2nd s\xc4\x83 porneasc\xc4\x83 expedi\xc8\x9bia, dup\xc4\x83 ce ar fi str\xc3\xa2ns \xc8\x99i avut suficien\xc8\x9bi bani. Anton Lupan a r\xc4\x83mas la Stambul, \xc3\xaen timp ce Pierre Vaillant a plecat spre Br\xc4\x83ila cu un transport de marf\xc4\x83. Din p\xc4\x83cate, L'Esperance nu ajunsese niciodat\xc4\x83 \xc3\xaen port, deoarece fusese atacat\xc4\x83 de pira\xc8\x9bi \xc8\x99i Pierre fusese luat prizonier._NEWLINE_Re\xc3\xaentors \xc3\xaen \xc8\x9bar\xc4\x83, dup\xc4\x83 diverse peripe\xc8\x9bii, Anton Lupan caut\xc4\x83 urmele goeletei L'Esperance, proprietatea sa \xc8\x99i a prietenului s\xc4\x83u Pierre Vaillant, coleg de facultate \xc8\x99i prieten francez, originar din localitatea breton\xc4\x83 Saint-Malo. At\xc3\xa2t Pierre Vaillant, c\xc3\xa2t \xc8\x99i goeleta L'Esperance, \xe2\x80\x9edisp\xc4\x83ruser\xc4\x83\xe2\x80\x9d misterios \xc3\xaen urm\xc4\x83 cu c\xc3\xa2\xc8\x9biva ani, \xc3\xaen timp ce transportau ulei de m\xc4\x83sline \xc3\xaen bazinul estic al Mediteranei._NEWLINE_Dup\xc4\x83 cinci ani, Anton se \xc3\xaentoarce \xc3\xaen \xc8\x9bar\xc4\x83, la Br\xc4\x83ila \xc8\x99i verific\xc4\x83 din nou dac\xc4\x83 a mai ap\xc4\x83rut vreo veste despre Pierre, f\xc4\x83r\xc4\x83 rezultat \xc3\xaens\xc4\x83. \xc3\x8en aceea\xc8\x99i zi \xc3\xaei \xc3\xaent\xc3\xa2lne\xc8\x99te pe Ieremia, Gherasim \xc8\x99i Ismail. Mai t\xc3\xa2rziu li se al\xc4\x83tur\xc4\x83 Mihu  \xc8\x99i Cristea Busuioc, respectiv Adnana (ultima venit\xc4\x83), form\xc3\xa2nd astfel echipajul goeletei Speran\xc8\x9ba, \xc8\x99ase b\xc4\x83rba\xc8\x9bi, o femeie \xc8\x99i un c\xc3\xa2ine._NEWLINE_\xc3\x8en cele din urm\xc4\x83, Anton Lupan g\xc4\x83se\xc8\x99te goeleta la Sulina pe o plaj\xc4\x83 pustie, \xc3\xaen apropierea farului, e\xc8\x99uat\xc4\x83 \xc8\x99i aproape complet acoperit\xc4\x83 de nisip. Povestea misterioas\xc4\x83 \xc8\x99i sumbr\xc4\x83 a paznicului farului, spus\xc4\x83 de acesta lui Anton Lupan, pe c\xc3\xa2nd era beat, sugera un atac pirateresc asupra vasului \xc8\x99i al echipajului s\xc4\x83u, executat de un pirat (\xc3\xaempreun\xc4\x83 cu oamenii s\xc4\x83i) cunoscut \xc3\xaen Marea Neagr\xc4\x83 \xc8\x99i Marea Egee, supranumit Sp\xc3\xa2nul._NEWLINE_Goeleta \xe2\x80\x9eSperan\xc8\x9ba\xe2\x80\x9d era de fapt goeleta L'Esperance, ai c\xc4\x83ror proprietari fuseser\xc4\x83 Anton Lupan \xc8\x99i Pierre Vaillant, dup\xc4\x83 ce fusese pr\xc4\x83dat\xc4\x83 \xc8\x99i par\xc8\x9bial ars\xc4\x83 de pira\xc8\x9bi, abandonat\xc4\x83 pe ni\xc8\x99te dune de nisip din apropierea Sulinei \xc8\x99i apoi recondi\xc8\x9bionat\xc4\x83 de Anton Lupan \xc8\x99i echipajul s\xc4\x83u, format din Ieremia, Gherasim, Ismail, Mihu \xc8\x99i Cristea Busuioc."